P. Hrušovský, predseda NR SR: (2003-10-21):
vládny návrh zákona, ktorým sa mení a dopĺňa zákon č. 111/1990 Zb. o štátnom podniku v znení neskorších predpisov, ktorý prerokúvame ako tlač 317 v druhom čítaní. Pán minister, nech sa páči, máte slovo. P. Rusko, minister hospodárstva a podpredseda vlády SR: Ďakujem pekne. Vážený pán predseda, vážené panie poslankyne, vážení páni poslanci, vážení prítomní. Dovoľujem si predložiť vám v rámci druhého čítania vládny návrh zákona, ktorým sa mení a dopĺňa zákon č. 111/1990 Zb. o štátnom podniku v znení neskorších predpisov, ktorý bol vypracovaný na základe plánu legislatívnych úloh vlády Slovenskej republiky na rok 2003. Návrh zákona v § 19 upravuje najmä právne postavenie riaditeľa štátneho podniku ako štatutárneho orgánu. V návrhu zákona sa ponecháva ustanovenie, že riaditeľ nie je zamestnancom podniku a vzťah podniku a riaditeľa pri výkone jeho pôsobnosti sa spravuje primerane ustanoveniami mandátnej zmluvy. Bolo však potrebné upraviť postavenie riaditeľa tak, aby sa riešila jeho účasť na zdravotnom a nemocenskom poistení, otázka dôchodkového zabezpečenia, nároku na dovolenku, bezpečnosti a ochrany zdravia pri práci a platových pomerov riaditeľov. Z dôvodu predchádzania komplikáciám pri speňažovaní majetku podniku v likvidácii vo verejnej dražbe sa upresňuje, čo nemôže byť predmetom likvidácie. Ide o priľahlé pozemky súvisiace s užívaním stavby, kotolní a výmenníkových staníc. Na základe správy o konkrétnych opatreniach pri plnení Programového vyhlásenia vlády Slovenskej republiky v oblasti boja proti korupcii sme sa v návrhu zákona zamerali aj na úpravu ustanovení, ktorými sa oproti doteraz platnému právnemu stavu zavádza povinnosť riaditeľa štátneho podniku ako aj členov dozornej rady predkladať každý rok majetkové priznania. Určuje sa tiež odmeňovanie riaditeľa štátneho podniku a členov dozornej rady tak, aby navrhovaná výška odmeny neobmedzila motiváciu riaditeľa a členov dozornej rady štátneho podniku. Návrh zákona tiež limituje počet členov dozornej rady a legislatívnotechnicky upravuje niektoré ďalšie ustanovenia zákona č. 111/1990 Zb. o štátnom podniku. Návrh zákona bol v zmysle uznesenia Národnej rady Slovenskej republiky č. 462 zo 17. septembra 2003 prerokovaný v Ústavnoprávnom výbore Národnej rady Slovenskej republiky, vo Výbore Národnej rady Slovenskej republiky pre pôdohospodárstvo a v gestorskom výbore, vo Výbore Národnej rady Slovenskej republiky pre hospodárstvo, privatizáciu a podnikanie. Pripomienky legislatívnotechnického charakteru uplatnené odborom legislatívy a aproximácie práva kancelárie Národnej rady Slovenskej republiky ako i ďalšie pozmeňujúce a doplňujúce poslanecké návrhy a pripomienky k návrhu zákona v mene predkladateľa akceptujeme s výnimkou pozmeňujúceho návrhu Ústavnoprávneho výboru Národnej rady Slovenskej republiky, aby bol v bode 6 návrhu zákona týkajúceho sa § 19 vypustený odsek 17 z dôvodu, že prijatím tohto pozmeňujúceho návrhu by bolo potrebné zo zákona č. 111/1990 Zb. vypustiť aj § 21 ods. 1 písm. j). V tejto súvislosti chcem poznamenať, že z doterajšej praxe uplatňovania § 19 ods. 14 zákona č. 111/1990 Zb., ktorý zodpovedá § 19 ods. 17 predloženého vládneho návrhu zákona, nemá spracovateľ poznatky o zneužívaní tohto ustanovenia. Vážený pán predseda, vážené panie poslankyne, vážení páni poslanci, som toho názoru, že schválením vládneho návrhu zákona, ktorým sa mení a dopĺňa zákon č. 111/1990 Zb. o štátnom podniku v znení neskorších predpisov, sa vytvoria také podmienky, ktoré zabezpečia efektívnejšie riadenie podnikov, ktoré sa spravujú týmto zákonom. Na základe uvedených skutočností si dovoľujem požiadať vás o jeho podporu a schválenie. Ďakujem vám za vašu pozornosť.